Ilmoitus polkumyynnin ja tukien vastaisten tutkimusten aloittamisesta uudelleen siltä osin kuin on kyse komission täytäntöönpanoasetuksesta (EU) 2018/1579 ja komission täytäntöönpanoasetuksesta (EU) 2018/1690, joilla otetaan käyttöön Kiinan kansantasavallasta peräisin olevien tiettyjen pneumaattisten renkaiden tuonnissa sovellettavia toimenpiteitä, 4 päivänä toukokuuta 2022 yhdistetyissä asioissa T-30/19 ja T-72/19 annetun tuomion seurauksena

(2022/C 263/06)

1. Tuomiot

Euroopan unionin yleinen tuomioistuin, jäljempänä ”yleinen tuomioistuin”, kumosi yhdistetyissä asioissa T-30/19 ja T-72/19 (1), China Rubber Industry Association (CRIA) ja China Chamber of Commerce of Metals, Minerals & Chemicals Importers & Exporters (CCCMC) v. komissio, 4 päivänä toukokuuta 2022 antamissaan tuomioissa, jäljempänä ”tuomio”, Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta lopullisesta polkumyyntitullista ja kyseisessä tuonnissa käyttöön otetun väliaikaisen tullin lopullisesta kantamisesta sekä täytäntöönpanoasetuksen (EU) 2018/163 kumoamisesta 18 päivänä lokakuuta 2018 annetun komission täytäntöönpanoasetuksen (EU) 2018/1579 (2) sekä Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten renkaiden, joiden kuormitustunnus on suurempi kuin 121, tuonnissa käyttöön otettavasta lopullisesta tasoitustullista ja Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta lopullisesta polkumyyntitullista ja kyseisessä tuonnissa käyttöön otetun väliaikaisen tullin lopullisesta kantamisesta sekä täytäntöönpanoasetuksen (EU) 2018/163 kumoamisesta annetun komission täytäntöönpanoasetuksen (EU) 2018/1579 muuttamisesta 9 päivänä marraskuuta 2018 annetun komission täytäntöönpanoasetuksen (EU) 2018/1690 (3), jäljempänä ”kyseessä olevat asetukset”.

CRIA ja CCCMC esittivät useita väitteitä, joilla kyseessä olevat asetukset asetettiin riidanalaisiksi, ja yleinen tuomioistuin antoi ratkaisun niistä kahdesta: i) väite, jonka mukaan komissio ei tehnyt tasapuolista hintavertailua hinnan alittavuuden ja vahinkomarginaalien laskennassa, ja ii) tietyt väitteet, jotka koskivat lähinnä epäjohdonmukaisuuksia ja puolustautumisoikeuden loukkaamista vahinkoindikaattoreiden osalta sekä unionin tuottajia koskevan otoksen tietojen painotusta.

Hinnan alittavuuden marginaalien laskemisen osalta yleinen tuomioistuin totesi, että komissio teki epätasapuolisen vertailun oikaistessaan vientihintaa vähentämällä etuyhteydessä olevan tuojan myynti-, hallinto- ja yleiskustannukset sekä laskennallisen voiton, kun myynti tapahtui etuyhteydessä olevan unionissa toimivan kauppiaan välityksellä. Yleinen tuomioistuin totesi, että myös unionin tuottajat myivät jonkin verran etuyhteydessä olevien yksiköiden kautta eikä niiden myyntihintoja oikaistu. Yleinen tuomioistuin päätteli, että komission riidanalaisissa asetuksissa tekemään hinnan alittavuuden laskentaan liittyi oikeudellinen virhe ja ilmeinen arviointivirhe ja että laskelma oli näin ollen polkumyynnin vastaisen perusasetuksen 3 artiklan 2 ja 3 kohdan ja tukien vastaisen perusasetuksen 8 artiklan 1 ja 2 kohdan vastainen. Lisäksi yleinen tuomioistuin totesi, että virheet vaikuttivat vahinkoa ja syy-yhteyttä koskeviin kokonaishavaintoihin sekä vahinkomarginaaleihin, eikä ollut mahdollista määrittää täsmällisesti, missä määrin kyseessä olevat lopulliset polkumyynti- ja tasoitustullit olivat osittain perusteltuja. Näin ollen asetukset, joilla nämä tullit otettiin käyttöön kantajien osalta, kumottiin.

Toisen kohdan osalta yleinen tuomioistuin totesi, että komissio ei ollut tehnyt puolueetonta tarkastelua (jota polkumyynnin vastaisen perusasetuksen 3 artiklan 2 kohdassa ja tukien vastaisen perusasetuksen 8 artiklan 1 kohdassa edellytetään), sillä se ei käyttänyt kaikkia käytettävissään olevia olennaisia tietoja, koska se tarkisti kaikkien mikrotaloudellisten indikaattoreiden sijasta ainoastaan kannattavuuden laskelmat eikä se esittänyt tarkistettuja lukuja riidanalaisissa asetuksissa. Yleinen tuomioistuin totesi lisäksi, että pyynnön esittäjien puolustautumisoikeutta oli loukattu. Yleinen tuomioistuin oli eri mieltä erityisesti siitä, voidaanko joitakin tietoja, joita ei ollut annettu tiedoksi osapuolille, pitää luottamuksellisina, ja totesi, että kaikki kyseiset tiedot ”liittyvät riidanalaisessa asetuksessa esitettyihin tosiasioita koskeviin päätelmiin”. Sen vuoksi ne olivat ”olennaisia tosiasioita ja huomioita”, jotka olisi pitänyt ilmoittaa osapuolille.

Edellä esitetyn perusteella yleinen tuomioistuin kumosi kyseessä olevan polkumyynnin vastaisen asetuksen CRIA:n ja CCCMC:n edustamien (jäljempänä olevassa taulukossa lueteltujen) yritysten osalta.

YRITYKSEN NIMI TARIC-LISÄKOODI Chaoyang Long March Tyre Co., Ltd. C338 Triangle Tyre Co., Ltd C375 Shandong Wanda Boto Tyre Co., Ltd C366 Qingdao Doublestar Tire Industrial Co., Ltd C347 Ningxia Shenzhou Tire Co., Ltd C345 Guizhou Tyre Co., Ltd C340 Aeolus Tyre Co., Ltd C877 (4) Shandong Huasheng Rubber Co., Ltd. C360 Chongqing Hankook Tire Co., Ltd C334 Prinx Chengshan (Shandong) Tire Co., Ltd C346 Jiangsu Hankook Tire Co., Ltd C334 Shandong Linglong Tire Co., Ltd C363 Shandong Jinyu Tire Co., Ltd C362 Sailun Group Co., Ltd C351 Shandong Kaixuan Rubber Co., Ltd C353 Weifang Yuelong Rubber Co., Ltd C875 (5) Weifang Shunfuchang Rubber And Plastic Products Co., Ltd. C377 Shandong Hengyu Science & Technology Co., Ltd C358 Jiangsu General Science Technology Co., Ltd C341 Double Coin Group (Jiang Su) Tyre Co., Ltd C878 (6) Hefei Wanli Tire Co. Ltd C876 Giti Tire (Anhui) Company Ltd C332 Giti Tire (Fujian) Company Ltd C332 Giti Tire (Hualin) Company Ltd C332 Giti Tire (Yinchuan) Company Ltd C332 Qingdao GRT Rubber Co., Ltd C350

Lisäksi yleinen tuomioistuin kumosi kyseessä olevan tukien vastaisen asetuksen siltä osin kuin se koski CRIA:n ja CCCMC:n edustamia (edellä olevassa taulukossa lueteltuja) yrityksiä sekä Zhongce Rubber Group Co., Ltd: -yritystä (Taric-lisäkoodi C379).

2. Seuraukset

SEUT-sopimuksen 266 artiklan mukaan toimielinten on toteutettava tuomioistuimen tuomioiden täytäntöön panemiseksi tarvittavat toimenpiteet. Jos toimielinten hyväksymä säädös kumotaan polkumyyntitutkimuksen tai tukien vastaisen tutkimuksen kaltaisen hallinnollisen menettelyn yhteydessä, yleisen tuomioistuimen tuomion noudattamiseen sisältyy kumotun säädöksen korvaaminen uudella säädöksellä, jossa tuomioistuimen yksilöimä lainvastaisuus on poistettu (7).

Tuomioistuimen oikeuskäytännön mukaan menettely kumotun säädöksen korvaamiseksi voidaan aloittaa uudelleen juuri siitä ajankohdasta, jolloin lainvastaisuus ilmeni (8). Tämä tarkoittaa erityisesti sitä, että tilanteessa, jossa hallinnollisen menettelyn päättävä säädös kumotaan, kumoaminen ei välttämättä vaikuta valmisteleviin säädöksiin, kuten polkumyynnin vastaisen menettelyn vireillepanoon. Tilanteessa, jossa esimerkiksi lopullisten polkumyyntitoimenpiteidenkäyttöönottoa koskeva asetus kumotaan, tämä tarkoittaa sitä, että polkumyynnin vastainen menettely on edelleen käynnissä kumoamisen jälkeen, koska polkumyynnin vastaisen menettelyn päättävä säädös on hävinnyt unionin oikeusjärjestyksestä (9), paitsi jos lainvastaisuus tapahtui vireillepanovaiheessa.

Nyt käsiteltävässä asiassa yleinen tuomioistuin kumosi kyseessä olevat polkumyynnin ja tukien vastaiset asetukset yhteisistä syistä. Komissio ei ensinnäkään tehnyt tasapuolista vertailua hinnan alittavuutta koskevassa analyysissä samassa kaupan portaassa määrittäessään merkittävän hinnan alittavuuden olemassaoloa. Tämä virhe vääristi myös syy-yhteyttä koskevan analyysin. Toiseksi komissio ei tehnyt puolueetonta tarkastelua, mikä oli vastoin polkumyynnin vastaisen perusasetuksen 3 artiklan 2 kohtaa ja tukien vastaisen perusasetuksen 8 artiklan 1 kohtaa. Lopuksi yleinen tuomioistuin totesi, että joitakin ”olennaisia tosiasioita ja huomioita” ei annettu asianmukaisesti tiedoksi osapuolille, mikä loukkasi niiden puolustautumisoikeuksia.

Muut kyseessä olevien asetusten havainnot ja päätelmät, joita ei riitautettu tai jotka riitautettiin mutta joita unionin yleinen tuomioistuin ei tutkinut, ovat edelleen päteviä, eikä tutkimuksen uudelleen aloittaminen vaikuta niihin.

3. Menettelyn uudelleen aloittaminen

Edellä esitetyn perusteella komissio päätti aloittaa uudelleen tiettyjen Kiinan kansantasavallasta peräisin olevien pneumaattisten renkaiden tuontia koskevat polkumyynnin ja tukien vastaiset tutkimukset, jotka johtivat kyseessä olevien asetusten antamiseen, siltä osin kuin ne koskevat tuomiossa lueteltuja yrityksiä. Alkuperäisten tutkimusten uudelleen aloittaminen käynnistää ne siitä kohdasta, jossa sääntöjenvastaisuus tapahtui.

Alkuperäisten tutkimusten uudelleen aloittamisen tarkoituksena on korjata yleisen tuomioistuimen havaitsemat virheet kokonaisuudessaan ja arvioida, antaako sääntöjen soveltaminen yleisen tuomioistuimen tarkentamalla tavalla perusteet toimenpiteiden käyttöönotolle uudelleen joko alkuperäisellä tai mahdollisella tarkistetulla tasolla siitä päivästä alkaen, jona kyseessä olevat asetukset tulivat alun perin voimaan.

Täten asianomaisten osapuolten tiedoksi ilmoitetaan, että mahdolliset tulevat tullit määritetään tämän uudelleentarkastelun tulosten perusteella.

4. Kirjalliset huomautukset

Asianomaista osapuolia, erityisesti tuomiossa lueteltuja osapuolia, pyydetään esittämään näkökantansa, toimittamaan tietoja ja esittämään asiaa tukevaa näyttöä tutkimuksen uudelleen aloittamiseen liittyvistä seikoista. Nämä tiedot ja asiaa tukeva näyttö on toimitettava komissiolle 20 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

5. Mahdollisuus tulla tutkimusta suorittavien komission yksiköiden kuulemaksi

Kaikki asianomaiset osapuolet voivat pyytää tulla tutkimusta suorittavien komission yksiköiden kuulemiksi. Kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen uudelleen aloittamiseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa asianomaisten osapuolten kanssa käymässään yhteydenpidossa.

6. Kirjallisia huomautuksia ja kirjeenvaihtoa koskevat ohjeet

Kaupan suojatoimiin liittyvien tutkimusten yhteydessä komissiolle toimitettuihin tietoihin ei sovelleta tekijänoikeuksia. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä kaupan suojatoimiin liittyvässä menettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Sensitive” (10). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä. Luottamuksellisia tietoja toimittavien osapuolten on toimitettava tiedoista polkumyynnin vastaisen perusasetuksen 19 artiklan 2 kohdan ja tukien vastaisen perusasetuksen 29 artiklan 2 kohdan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen on oltava riittävän yksityiskohtaiset, jotta luottamuksellisina toimitettujen tietojen olennainen sisältö voidaan kohtuullisesti ymmärtää. Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

Asianomaisten osapuolten on esitettävä kaikki huomautuksensa ja pyyntönsä TRON.tdi-tietokannan kautta (https://tron.trade.ec.europa.eu/tron/TDI), mukaan lukien pyynnöt tulla rekisteröidyksi asianomaiseksi osapuoleksi, skannatut valtakirjat ja todistukset. Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf. Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on toimiva virallinen yrityksen sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivät ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan tai sähköpostin kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

Sähköposti: TRADE-AD640-AS641-REOPENING@ec.europa.eu

7. Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, alustavat tai lopulliset päätelmät, jotka voivat olla myönteisiä tai kielteisiä, voidaan polkumyynnin vastaisen perusasetuksen 18 artiklan ja tukien vastaisen perusasetuksen 28 artiklan mukaisesti tehdä käytettävissä olevien tietojen perusteella.

Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

Jos jokin asianomainen osapuoli ei toimi tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella polkumyynnin vastaisen perusasetuksen 18 artiklan ja/tai tukien vastaisen perusasetuksen 28 artiklan mukaisesti, lopputulos voi olla kyseiselle osapuolelle epäedullisempi kuin siinä tapauksessa, että se olisi toiminut yhteistyössä.

Sitä, että vastausta ei anneta tietokoneitse, ei katsota yhteistyöstä kieltäytymiseksi, jos asianomainen osapuoli osoittaa, että vastauksen esittäminen vaaditussa muodossa aiheuttaisi kohtuutonta ylimääräistä vaivannäköä tai kohtuuttomia lisäkustannuksia. Asianomaisen osapuolen tulisi tässä tapauksessa ottaa välittömästi yhteyttä komissioon.

8. Kuulemismenettelystä vastaava neuvonantaja

Asianomaiset osapuolet voivat pyytää kuulemismenettelystä vastaavaa neuvonantajaa osallistumaan kauppaan liittyviin menettelyihin. Neuvonantaja tarkastelee asiakirjoihin tutustumista koskevia pyyntöjä, asiakirjojen luottamuksellisuuteen liittyviä kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

Neuvonantaja voi järjestää asianomaisen osapuolen (asianomaisten osapuolten) ja komission yksiköiden välisen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti. Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Neuvonantaja tutkii pyyntöjen perustelut. Tällaisia kuulemisia olisi järjestettävä vain, jos asioita ei ole ratkaistu ajallaan komission yksiköiden kanssa.

Kaikki pyynnöt on esitettävä hyvissä ajoin ja viipymättä, jottei vaaranneta menettelyjen hallittua etenemistä. Sen vuoksi asianomaisten osapuolten olisi pyydettävä kuulemisesta vastaavan neuvonantajan osallistumista mahdollisimman pian sen jälkeen, kun osallistumisen perusteena oleva tapahtuma on aiheutunut. Neuvonantaja tutkii osallistumispyyntöjen syyt, esiin tuotujen asioiden luonteen sekä näiden asioiden vaikutuksen puolustautumisoikeuksiin, ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla osoitteessa http://ec.europa.eu/trade/trade-policy-and-you/contacts/hearing-officer/

9. Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (11) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla osoitteessa http://ec.europa.eu/trade/policy/accessing-markets/trade-defence

10. Tiedottaminen tulliviranomaisille

Keskeytetään siitä päivästä alkaen, jona tämä ilmoitus on julkaistu Euroopan unionin virallisessa lehdessä, ja tämän uudelleentarkastelun tuloksia odotettaessa Kiinan kansantasavallasta peräisin olevien, edellä 1 jaksossa lueteltujen yritysten tuottamien tiettyjen tällä hetkellä CN-koodeihin 4011 20 90 ja ex 4012 12 00 (Taric-koodi 4012120010) luokiteltujen tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten renkaiden, joiden kuormitustunnus on suurempi kuin 121, tuonnissa sovellettavan lopullisen polkumyynti- ja tasoitustullin kantaminen (12).

Koska uudelleentarkastelusta johtuvan tullivelan määrästä ei tällä hetkellä ole varmuutta, komissio pyytää kansallisia tulliviranomaisia odottamaan tämän tutkimuksen tuloksia, ennen kuin ne tekevät päätöksiä takaisinmaksuvaatimuksista, jotka koskevat yleisen tuomioistuimen näiden yritysten osalta kumoamia polkumyynti- ja/tai tasoitustulleja.

Näin ollen polkumyynti- ja tasoitustulleja, jotka on maksettu Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta lopullisesta polkumyyntitullista ja kyseisessä tuonnissa käyttöön otetun väliaikaisen tullin lopullisesta kantamisesta sekä täytäntöönpanoasetuksen (EU) 2018/163 kumoamisesta 18 päivänä lokakuuta 2018 annetun komission täytäntöönpanoasetuksen (EU) 2018/1579 nojalla sekä Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten renkaiden, joiden kuormitustunnus on suurempi kuin 121, tuonnissa käyttöön otettavasta lopullisesta tasoitustullista ja Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta lopullisesta polkumyyntitullista ja kyseisessä tuonnissa käyttöön otetun väliaikaisen tullin lopullisesta kantamisesta sekä täytäntöönpanoasetuksen (EU) 2018/163 kumoamisesta annetun komission täytäntöönpanoasetuksen (EU) 2018/1579 muuttamisesta 9 päivänä marraskuuta 2018 annetun komission täytäntöönpanoasetuksen (EU) 2018/1690 nojalla tuotaessa Kiinan kansantasavallasta peräisin olevia CN-koodeihin 4011 20 90 ja ex 4012 12 00 (TARIC-koodi 4012120010) kuuluvia tuotteita, joiden valmistaja on edellä 1 jaksossa lueteltu yritys, ei pitäisi palauttaa tai peruuttaa ennen tämän tutkimuksen saattamista päätökseen.

11. Ilmoittaminen osapuolille

Kaikille asianomaisille osapuolille, jotka on rekisteröity sellaisiksi niiden tutkimusten aikana, jotka johtivat kyseessä olevien asetusten hyväksymiseen, ilmoitetaan aikanaan niistä olennaisista tosiasioista ja huomioista, joiden pohjalta komissio aikoo panna edellä mainitut tuomiot täytäntöön, ja niille annetaan tilaisuus esittää huomautuksia ennen lopullisen päätöksen tekemistä.

(1) ECLI:EU:T:2022:266.

(2) EUVL L 263, 22.10.2018, s 3.

(3) EUVL L 283, 12.11.2018, s. 1.

(4) Kyseessä olevissa asetuksissa Taric-lisäkoodilla C333 yksilöidään seuraavat vientiä harjoittavat tuottajat:

Aeolus Tyre Co., Ltd;

Aeolus Tyre (Taiyuan) Co., Ltd;

Qingdao Yellow Sea Rubber Co., Ltd;

Pirelli Tyre Co., Ltd

Aeolus Tyre Co., Ltd -yritykselle annetaan uusi Taric-lisäkoodi kirjaamista varten.

(5) Kyseessä olevissa asetuksissa Weifang Yuelong Rubber Co. Ltd on liitetty Taric-lisäkoodiin C999.

(6) Kyseessä olevissa asetuksissa Taric-lisäkoodilla C371 yksilöidään seuraavat vientiä harjoittavat tuottajat:

Shanghai Huayi Group Corp. Ltd

Double Coin Group (Jiang Su) Tyre Co., Ltd

Double Coin Group (Jiang Su) Tyre Co. Ltd -yritykselle annetaan uusi Taric-lisäkoodi kirjaamista varten.

(7) Yhdistetyt asiat 97, 193, 99 ja 215/86, Asteris AE ym. ja Helleenien tasavalta v. komissio, Kok. 1988, s. 2181, 27 ja 28 kohta, ja T-440/20, Jindal Saw v. komissio, ECLI:EU:T:2022:318.

(8) Asia C-415/96, Espanja v. komissio, Kok. 1998, s. I-6993, 31 kohta; asia C-458/98 P, Industrie des Poudres Sphériques v. neuvosto, Kok. 2000, s. I-8147, 80–85 kohta; asia T-301/01, Alitalia v. komissio, Kok. 2008, s. II-1753, 99 ja 142 kohta; yhdistetyt asiat T-267/08 ja T-279/08, Région Nord-Pas de Calais v. komissio, Kok. 2011, s. II-0000, 83 kohta.

(9) Asia C-415/96, Espanja v. komissio, Kok. 1998, s. I-6993, 31 kohta; asia C-458/98 P, Industrie des Poudres Sphériques v. neuvosto, Kok. 2000, s. I-8147, 80–85 kohta.

(10) ”Sensitive”-merkinnällä varustettu asiakirja on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(11) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

(12) Huomioitakoon, että vientiä harjoittavan tuottajan Zhongce Rubber Group Co., Ltd:n osalta tämä koskee ainoastaan kyseessä olevaa tasoitustullia.